Анкара
А̀нкара (, до 1930 г. известен под името Ангора, а в античността като Анкира) е столицата на Турция, има 25 административни района, които образуват населението на града и на едноименния вилает. Анкара е вторият по големина град в страната (след Истанбул).

География 
Градът е разположен сред хълмиста местност в централната част на Анадолското плато. През него преминават реките Анкара и Чубук. Обявен е за столица на Турция през 1923 г. Важен кръстопът, жп възел, има и аерогара (на 35 km).

Анкара е индустриален и търговски център. През 2022 г. в града живеят 5 782 285 души.

Климат 
Климатът е континентален. Летата са сухи и слънчеви и продължават от юни до средата на септември. Тъй като Анкара е с висока надморска височина, през нощта е по-хладно, което намалява средната температура през лятото. Зимите са много студени с изобилие от сняг. Валежите са малко, като летата са сухи, а пролетта, есента и зимата по-влажни. Средно годишни валежи 417 mm, с максимум през април и май и с минимум юли и август.

История 

Градът е един от най-старите градове в Мала Азия – основан е през VII век пр.н.е. с гръцкото име Ангира или Анкира (Αγκυρα, т.е. котва). Разположен е на кръстопът на оживени търговски пътища, свързващи Европа и Азия.

През 1071 г., след поражението на византийската армия в битката при Манцикерт, Анкара преминава под контрола на селджуците. През 1118 г. византийците съумяват временно да си върнат контрола над Ангира, но през 1176 г. го загубват отново, и то завинаги.

През 1402 г. в близост до Анкара се води битка между Тимур и султан Баязид I, влязла в историята като Битка при Ангора. Армията на султана е разгромена, а той самият попада в плен на Тимур. От събитията страда и градът, и неговите околности, но по време на управлението на Мурад II градът постепенно се възстановява и започва да расте.

През 1912 г. съставът на населението е следният: турци – 32 692, арменци – 12 019, гърци – 3154 души.

При избухването на Балканската война в 1912 г. двама души от Анкара са доброволци в Македоно-одринското опълчение.

От края на 1919 г. в Анкара е разположен щабът на вожда на турската война за независимост Мустафа Кемал Ататюрк. През април 1920 г. в Анкара е свикано Великото народно събрание, на което е образувано национално правителство. Анкара остава провинциален град до 13 октомври 1923 г., когато е обявена за столица на Турция.

Административно деление 
Анкара е разделена на 25 административни района, които образуват населението на града и на едноименния вилает. По-долу са изброени всички райони на столицата на Турция.

Туристически обекти
 Цитадела
 Римски театър 
 Гробът на Август Римски 
 Римски бани 
 Римски път 
 Паметник на Победата 
 Статуята на Ататюрк

Райони

Побратимени градове

Архитектура 
Запазена е старинна крепост от римската епоха. Архитектурни забележителности на Анкара са Мавзолеят на Ататюрк в югозападната част на града, кулата „Атакуле“, джамии от XII – XV век и др. Градът има университети, консерватория и художествена академия.

В Анкара се намира Музеят на анатолийските цивилизации.

Образование
В Анкара има няколко университета:
Анкарски университет
Близкоизточен технически университет
Билкент
Башкент

Спорт 
В Анкара има три популярни футболни отбора, които се състезават в Турската Суперлига. Това са Анкараспор, Анкарагюджу и Генчлербирлии.

Известни личности 
 Родени в Анкара
 Али Бабаджан (р. 1967), политик, неколкократно министър с различни ресори;
 Буура Гюлсой (р. 1982), актьор.
 Боран Кузум (р. 1992), актьор
Берен Саат (р. 1984), актриса;
 Нурчан Тайлан (р. 1983), щангистка;
Аслъ Тандоган (р. 1979), театрална и филмова актриса;
 Мустафа Джеджели (р. 1980), турски певец;
 Йозгюр Чевик (р. 1981), актьор и рок певец;

 Починали в Анкара
 Наки Елдениз (1875 – 1948), генерал;
 Мехмед Суфи Кула (1881 – 1948), генерал;
 Тургут Йозал (1927 – 1993), политик;
 Ахмет Фикри Тюзер (1878 – 1942), политик;
 Тахсин Язъджъ (1892 – 1971), генерал.

 Други личности, свързани с Анкара
 Кенан Еврен (1918 – 2015), офицер и политик, живее в града от 30-те години;
 Сава Киров (1893 – ?), български дипломат, посланик през 1940 – 1943;
 Георгиос Сеферис (1900 – 1971), гръцки поет, работи в гръцкото посолство през 1948 – 1950;
 Хайрула Фишек (1885 – 1975), генерал.

Външни препратки 
 Уебсайт на града
 Сайта „Материали по история“ – исторически обекти в Анкара

Галерия

Бележки